CELEX: 32018D1037
Language: sk
Date: 2018-07-20 00:00:00
Title: Vykonávacie rozhodnutie Komisie (EÚ) 2018/1037 z 20. júla 2018, ktorým sa ukončuje antidumpingové konanie týkajúce sa dovozu nízkouhlíkového ferochrómu s pôvodom v Čínskej ľudovej republike, Ruskej federácii a Turecku

23.7.2018   
            
            
               SK
            
            
               Úradný vestník Európskej únie
            
            
               L 185/48
            
         VYKONÁVACIE ROZHODNUTIE KOMISIE (EÚ) 2018/1037
   z 20. júla 2018,
   ktorým sa ukončuje antidumpingové konanie týkajúce sa dovozu nízkouhlíkového ferochrómu s pôvodom v Čínskej ľudovej republike, Ruskej federácii a Turecku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 9 ods. 1,
   keďže:
   1.   POSTUP
   
   1.1.   Začatie
   
   
               (1)
            
            
               Európska komisia (ďalej len „Komisia“) začala 23. júna 2017 antidumpingové prešetrovanie týkajúce sa dovozu nízkouhlíkového ferochrómu s pôvodom v Čínskej ľudovej republike (ďalej len „ČĽR“), Ruskej federácii (ďalej len „Rusko“) a Turecku (ďalej len „dotknuté krajiny“) do Únie na základe článku 5 základného nariadenia. Komisia uverejnila oznámenie o začatí konania v Úradnom vestníku Európskej únie (2) (ďalej len „oznámenie o začatí konania“).
            
         
               (2)
            
            
               Komisia začala prešetrovanie na základe podnetu, ktorý 10. mája 2017 podalo združenie európskych výrobcov ferozliatin (ďalej len „Euroalliages“ alebo „navrhovateľ“) v mene jediného výrobcu nízkouhlíkového ferochrómu z Únie, spoločnosti Elektrowerk Weisweiler GmbH. Výroba navrhovateľa predstavuje 100 % celkovej výroby nízkouhlíkového ferochrómu v Únii. Tento podnet obsahoval dôkazy o existencii dumpingu a výslednej značnej ujme, ktoré boli dostatočné na odôvodnenie začatia prešetrovania.
            
         
               (3)
            
            
               V oznámení o začatí konania Komisia vyzvala zainteresované strany, aby sa na ňu obrátili s cieľom zúčastniť sa na prešetrovaní. Komisia okrem toho výslovne informovala navrhovateľa, známych vyvážajúcich výrobcov v dotknutých krajinách a čínske, ruské a turecké orgány, známych dovozcov, používateľov, ako aj združenia, o ktorých je známe, že sa ich začatie prešetrovania týka, a vyzvala ich, aby sa na ňom zúčastnili.
            
         1.2.   Vyplnené dotazníky
   
   
               (4)
            
            
               Komisia zaslala dotazníky jedinému výrobcovi nízkouhlíkového ferochrómu z Únie, desiatim používateľom a ôsmim dovozcom, ktorí sa prihlásili po začatí konania.
            
         
               (5)
            
            
               Komisia dostala vyplnené dotazníky od jedného tureckého výrobcu, jediného výrobcu z Únie a od štyroch používateľov nízkouhlíkového ferochrómu. Žiadny z ôsmich dovozcov vyplnený dotazník nezaslal.
            
         1.3.   Overovania na mieste
   
   
               (6)
            
            
               Komisia si vyžiadala a overila všetky informácie, ktoré považovala za potrebné na stanovenie dumpingu, z neho vyplývajúcej ujmy a záujmu Únie. Overovanie na mieste podľa článku 16 základného nariadenia sa uskutočnilo v priestoroch týchto spoločností:
               
                           —
                        
                        
                           výrobcovia z Únie:
                           
                                       —
                                    
                                    
                                       Elektrowerk Weisweiler GmbH – „EWW“, Nemecko, a jeho prepojená spoločnosť Afarak Trading Limited – „ATL“, Malta,
                                    
                                 
                     
                           —
                        
                        
                           používatelia:
                           
                                       —
                                    
                                    
                                       Aperam Sourcing SCA, Luxembursko
                                    
                                 
                                       —
                                    
                                    
                                       Salzgitter AG, Nemecko
                                    
                                 
                                       —
                                    
                                    
                                       VDM Metals International GmbH, Nemecko,
                                    
                                 
                     
                           —
                        
                        
                           vyvážajúci výrobca v Turecku:
                           
                                       —
                                    
                                    
                                       Eti Elektrometalurji A.Ș., Antalya, Turecko.
                                    
                                 
                     
         1.4.   Obdobie prešetrovania a posudzované obdobie
   
   
               (7)
            
            
               Prešetrovanie dumpingu a ujmy sa vzťahovalo na obdobie od 1. apríla 2016 do 31. marca 2017 (ďalej len „obdobie prešetrovania“ alebo „OP“). Preskúmanie trendov relevantných z hľadiska posúdenia ujmy sa vzťahovalo na obdobie od 1. januára 2014 do konca obdobia prešetrovania (ďalej len „posudzované obdobie“).
            
         1.5.   Neuloženie predbežných opatrení
   
   
               (8)
            
            
               Vzhľadom na nejasnosti týkajúce sa vymedzenia výrobku sa Komisia rozhodla, že neuloží predbežné opatrenia, ale bude pokračovať v prešetrovaní. Všetky zainteresované strany dostali 23. marca 2018 informačný dokument, v ktorom sa uvádzajú dôvody neuloženia predbežných opatrení. Niekoľko zainteresovaných strán predložilo písomné pripomienky.
            
         2.   SPÄŤVZATIE PODNETU A UKONČENIE KONANIA
   
   
               (9)
            
            
               Navrhovateľ informoval Komisiu e-mailom z 22. mája 2018 o úmysle vziať svoj podnet späť.
            
         
               (10)
            
            
               V súlade s článkom 9 ods. 1 základného nariadenia konanie možno ukončiť, ak bol podnet vzatý späť, okrem prípadu, keby takéto ukončenie nebolo v záujme Únie.
            
         
               (11)
            
            
               Navrhovateľ je jediným výrobcom nízkouhlíkového ferochrómu v Únii a žiadna iná strana nepredložila námietku voči prípadnému uloženiu antidumpingových opatrení. Keďže pri prešetrovaní nevyšli najavo žiadne skutočnosti svedčiace o tom, že by takéto ukončenie bolo v rozpore so záujmom Únie. dospelo sa k záveru, že toto konanie by sa malo ukončiť.
            
         
               (12)
            
            
               Vzhľadom na späťvzatie podnetu výrobným odvetvím Únie a navrhované ukončenie konania bez uloženia opatrení Komisia nepovažovala za potrebné analyzovať pripomienky prijaté od zainteresovaných strán, pokiaľ ide o začatie prešetrovania a predbežné zistenia vysvetlené v informačnom dokumente uvedenom v odôvodnení 8.
            
         3.   POSKYTNUTIE INFORMÁCIÍ A ZÁVER
   
   
               (13)
            
            
               Zainteresované strany boli informované o zámere Komisie ukončiť konanie a mali možnosť predložiť pripomienky. Komisii však neboli doručené žiadne pripomienky, ktoré by preukazovali, že toto ukončenie by nebolo v záujme Únie.
            
         
               (14)
            
            
               Komisia preto dospela k záveru, že antidumpingové konanie týkajúce sa dovozu ferochrómu do Únie, s obsahom viac ako 0,05 hmotnostného %, ale nie viac ako 0,5 hmotnostného % uhlíka a s pôvodom v ČĽR, Rusku a Turecku, by sa malo ukončiť bez uloženia opatrení.
            
         
               (15)
            
            
               Toto rozhodnutie je v súlade so stanoviskom výboru zriadeného článkom 15 ods. 1 základného nariadenia,
            
         PRIJALA TOTO ROZHODNUTIE:
   Článok 1
   Antidumpingové konanie týkajúce sa dovozu ferochrómu s obsahom viac ako 0,05 hmotnostného %, ale nie viac ako 0,5 hmotnostného % uhlíka a s pôvodom v ČĽR, Rusku a Turecku, v súčasnosti patriaceho pod číselný znak KN 7202 49 50, sa týmto ukončuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 20. júla 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 30.6.2016, s. 21.
   
      (2)  Oznámenie o začatí antidumpingového konania týkajúceho sa dovozu nízkouhlíkového ferochrómu s pôvodom v Čínskej ľudovej republike, Rusku a Turecku (Ú. v. EÚ C 200, 23.6.2017, s. 17).